অসমীয়া চলচ্চিত্ৰ তথা ভ্ৰাম্যমাণৰ এজন দৰ্শক- অংকুৰ কুমাৰ কলিতা\nMONOR NIJANOT1 July 30, 20190Comments\nঅসমীয়া চলচ্চিত্ৰ তথা ভ্ৰাম্যমাণৰ এজন দৰ্শক\n-অংকুৰ কুমাৰ কলিতা\nআজিৰ দিনত অসমীয়াৰ প্ৰাধান্য খুব কম। অসমীয়া ভাষা, অসমীয়া চলচ্চিত্ৰ, বিভিন্ন শিল্পী, কলা-কুশলীৰ লগতে অসমীয়া মানুহৰ প্ৰতি থকা ভাবুকি দিনক দিনে বৃদ্ধি পাই আহিছে। অসমীয়া চলচ্চিত্ৰৰ অসমীয়া অভিনেতা-অভিনেত্রীক উঠি অহাত হেঙাৰ হিচাপে থিয় দিয়ে আমাৰ অসমৰে কিছুমান বিশেষ লোকে যাৰ মানসিকতাৰ অভাৱ । বৰ্তমান সময়ত অসমীয়া চলচ্চিত্ৰক লৈ আমাৰ অসমৰে বহু অসমীয়াই কয় অসমীয়া চলচ্চিত্ৰৰ কাম নাই । অসমীয়া চলচ্চিত্ৰ নচলে । অসমীয়া চলচ্চিত্ৰ কোনোবাই চাই নে ? ইত্যাদি... মই তেওঁলোকক শুধিছো কেতিয়াবা অসমীয়া চলচ্চিত্ৰ চাইছা নে ? নাই চোৱা ।\nআমি সকলো এতিয়া ছচিয়েল মিডিয়া ফেচবুক,হোৱাটচাপ,টুইটাৰ বিভিন্ন দিশত জড়িত । অসমীয়া চলচ্চিত্ৰ এখন নিৰ্মাণ কৰিলে বৰ্তমান ছচিয়েল মিডিয়াত প্ৰায় ১০০ জন মানুহে মতামত দাঙি ধৰে সেই চলচ্চিত্ৰখনৰ ওপৰত----ভাল হৈছে, বেয়া হৈছে । কিন্তু সেই ১০০ জন মানুহে চলচ্চিত্ৰখন উপভোগ কৰি জানোঁ মতামত দাঙি ধৰিছে? নাই ধৰা। হয়তো ১০ জন,২০ জনে উপভোগ কৰিছে আৰু বাকী ৮০ জন ,৯০ জনে নোচোৱাকৈ মতামত দাঙি ধৰিছে । মই কব বিচাৰোঁ সেই ১০০ জন মানুহে অসমীয়া চলচ্চিত্ৰ উপভোগ কৰি মতামত দাঙি ধৰিব । তেতিয়া গৌৰৱেৰে কব পাৰিব আমি অসমীয়া, আগৰ দৰে এতিয়াও অসমীয়া চলচ্চিত্ৰ জীয়াই আছে বা জীয়াই ৰাখিব লাগিব । অসমীয়া চলচ্চিত্ৰ কাম নাই বুলি মূৰ্খৰ পৰিচয় নিদিব ।\nলগতে আমাৰ অসমৰ আন এক গৌৰৱ, অসমীয়া সকলৰ গৌৰৱ ভ্ৰাম্যমাণ থিয়েটাৰ বা নাটক । কিন্তু আমি দেখিবলৈ পাইছো যে আগৰ নাটক আৰু বৰ্তমানৰ নাটকৰ মাজত বহুত পাৰ্থক্য । আগৰ দৰে এতিয়াও মানুহ হিলদল ভাঙি নাটক উপভোগ কৰিবলৈ ওলাই আহে । নাটক উপভোগৰ পিছত মানুহৰ মুখত হাঁহিও দেখিবলৈ পাওঁ । কিন্তু এই হাঁহিৰে নাটকখন,কমিটিৰ লগতে অসমীয়া অভিনেতা-অভিনেত্রী, পৰিচালক, প্ৰযোজকক আগুৱাই নিব পাৰে আৰু আন এক হাঁহিৰে এইবোৰক উপলুঙাও কৰিব পাৰে । এতিয়া দৰ্শক সকলোলৈ এৰিলো আপোনালোকে বা কোনটো হাঁহি মাৰে ? তাৰ পিছত আকৌ বহুতে কয় নাটকৰ কথা নাট্যকাৰৰ কথা । নাটক বেয়া,নাট্যকাৰক উপলুঙা দৃষ্টিৰে চাই । মোৰ দৃষ্টিত কোন ভাল কোন বেয়া কবলৈ আমাৰ কাম নহয় । আমাৰ এটাই উদ্দেশ্য আমাক নাট্যকাৰ সকলে আগৰ দৰে এতিয়াও ভাল ভাল নাটক উপহাৰ দিয়ে যেন । যাতে আগলৈও নাটক উপভোগৰ বাবে হিলদল ভাঙি মানুহ ওলাই আহে আৰু আমাৰ অসমৰ নাটক বুলি কৈ পৰিচয় দিব পাৰো । আহিব লাগিয়া প্ৰজন্মখিনিক কব পাৰো---"সৌ তাহানিৰ দিনৰ ককাইদেউৰ দিনৰ নাটক এতিয়াও জীয়াই আছে "।\nতাৰ পৰবৰ্তী সময়ত ভ্ৰাম্যমাণ থিয়েটাৰৰ শিল্পী, কলা-কুশলীৰ অকাল মৃত্যু বেদনাদায়ক হোৱাৰ লগতে ব্যৱহাৰিক দিশতো এক অপূৰণীয় ক্ষতি আৰু শিল্পী, কলা-কুশলীৰ পৰিয়ালৰ । প্ৰতিটো নাট্যদলে 'ন'-মাহ নিজৰ আপোন ঘৰখনৰ পৰা আঁতৰি অসমৰ বিভিন্ন ঠাইত ঘুৰি ফুৰি নাট নিবেদন কৰি দৰ্শকক আমোদ দি আহিছে । তেনেস্থলত প্ৰতিটো নাট্যদলৰ অভিনেতা-অভিনেত্রী, কলা-কুশলী সকলে তেওঁলোকৰ কৰ্মজীৱনৰ লগতে নিজৰ দেহটো, খোৱা খাদ্য আৰু দৈনন্দিন ব্যৱহাৰিক পানীৰ ওপৰত গুৰুত্ব প্রদান কৰা উচিত । প্ৰতিজনে সুস্থ হৈ থাকিলেহে কৰ্মজীৱনত আগুৱাই যাব পাৰিব । আপোন ঘৰখনৰ পৰা 'ন'-মাহ আঁতৰি থকা প্ৰতিজন অভিনেতা -অভিনেত্রী, কলা-কুশলীৰ পৰিয়ালৰ মা-দেউতা,ভাই-ভণি,লৰা-ছোৱালী সকলোৱে অতি আগ্রহেৰে ৰৈ থাকে তেওঁলোকে সুন্দৰ ভাৱে নিজৰ ঘৰখনলৈ 'ন'-মাহৰ অন্তত উভতি আহিব বুলি । সেয়েহে আমি সকলোৱে সকলো দিশত লক্ষ্য ৰাখি আগুৱাই যাব লাগে । আৰু এই ক্ষেত্রত ভ্ৰাম্যমাণৰ সৈতে জড়িত প্ৰতিজন শিল্পী, কলা-কুশলীৰ পৰা গাড়ী চলোৱা চালক জনৰো একোখনকৈ জীৱনবীমা আচঁনি গ্ৰহণ কৰিব লাগে । কাৰণ আমাৰ মাজৰ পৰা আকস্মিক ভাৱে শিল্পী, কলা-কুশলী নোহোৱা হৈ গ'লে সাংস্কৃতিক জগতৰ লগতে পৰিয়ালৰ এক অপূৰণীয় ক্ষতি । সেয়েহে ভ্ৰাম্যমাণৰ সৈতে জড়িত প্ৰতিজনে নিজৰ আপোন ঘৰখন,পৰিয়ালৰ কথা ভাবি, নিজৰ স্বাস্থ্যৰ কথা ভাবি সাৱধানে চলা উচিত ।
